
ПРОТОКОЛ 
от публично обсъждане във връзка с намерението на Община
 Златоград да поеме дългосрочен общински дълг от „Фонд ФЛАГ” ЕАД
На 17.08.2020 г. (понеделник) от 18.00 часа в заседателната зала на Общинска администрация Златоград се състоя публично обсъждане, организирано във връзка с намерението на Община Златоград да поеме дългосрочен дълг от „Фонд за органите на местно самоуправление в България - ФЛАГ” ЕАД, за осигуряване на съфинансиране за проект „Реконструкция и рехабилитация на улици, съоръженията и принадлежностите към тях в град Златоград и с.Старцево, Община Златоград”.
Публичното обсъждане бе открито от г-н Янчев – кмет на Община Златоград. Г-н Янчев започна с това, че публичното обсъждане се провежда на основание чл.15, ал.3 от Закона за общинския дълг и чл.7 от Наредба № 16 на Общински съвет Златоград за условията и реда за провеждане на обществено обсъждане за поемане на дългосрочен общински дълг от Община Златоград . 
За публичното обсъждане обществеността е информирана чрез покана, публикувана на сайта на Община Златоград, във вестник „Отзвук” Смолян и поставена на информационното табло на общината.

Г-н Янчев запозна присъстващите, че целта на публичното обсъждане е Община Златоград да поеме дългосрочен кредит в размер на 349 325 лв. за осигуряване на съфинансиране на проект „Реконструкция и рехабилитация на улици, съоръженията и принадлежностите към тях в гр.Златоград и с.Старцево, Община Златоград” за период от 7 години.


Община Златоград изпълнява проект „Реконструкция и рехабилитация на улици, съоръженията и принадлежностите към тях” в гр.Златоград и с.Старцево, Община Златоград” на обща стойност 2 300 729,20 лв. с ДДС, с одобрено финансиране от страна на Държавен фонд „Земеделие” в размер на 1 951 403,50 лв. с ДДС. Община Златоград следва да осигури съфинансиране на проекта в размер на 349 325 лв. за цялостното разплащане на сключените договори с изпълнителите. 

Проектът включва инвестиции за реконструкция на 17 улици в гр.Златоград и с.Старцево. Г-н Янчев изброи поименно улиците в двете населени места. Допълни, че строителните дейности на по-голяма част от тези улици са изпълнени. Само четири от тях се изпълняват в момента. Чрез презентация и снимков материал бяха показани реализирани вече улици как изглеждат след извършените подобрения.

За осигуряване на необходимото съфинансиране Община Златоград ще кандидатства за кредит пред „Фонд ФЛАГ” ЕАД. Параметрите по дълга са съобразени с политиката за отпускане на кредити на „Фонд ФЛАГ” ЕАД.


Продължи с представяне на параметрите на дълга, уточни, че намерението на Община Златоград е да поеме дълг от „Фонд ФЛАГ” за период от 7 години на стойност 349 325 лв. Кредитът ще бъде усвоен в рамките на 6 месеца, след сключване на договора, а погасяването ще започне след изтичането на тези шест месеца. Г-н Янчев представи какъв ще бъде размерът на плащанията по години, като за настоящата 2020 година ще се дължат само лихви и такси, а от 2021 до 2027 година ще се погасяват главница, лихви и такси. Кредитът ще бъде погасяван със собствени бюджетни средства.

Г-н Янчев уточни, че съгласно чл.32, ал.5 от Закона за публичните финанси, плащанията за лихви, главници и такси по поети заеми от „Фонд ФЛАГ” ЕАД не попадат в обхвата на ограничението по ал.1 от същия член, а именно годишния размер на плащанията по общинския дълг да не надвишава 15% от средногодишния размер на собствените приходи и общата изравнителна субсидия за местни дейности за последните три години, изчислен на базата данни от годишните отчети за изпълнението на бюджета на общината. Параметрите по дълга са съобразени с възможностите на общината да обслужва този дълг след извършен анализ за това, какви кредити обслужва в момента Община Златоград, с какъв срок на погасяване са те, какъв е размера на собствените приходи, колко и какви разходи приоритетно се покриват с постъпленията от собствени приходи и др. Г-н Янчев уточни, че на основание чл.15, ал.2 от Закона за общинския дълг предложението за поемане на дългосрочен дълг следва да бъде разгледано от Общински съвет Златоград най-малко един месец след провеждане на публичното обсъждане. 

Г-н Янчев се обърна към присъстващите за въпроси към представеното предложение и параметрите на дълга. Въпроси не бяха зададени.  
 


Г-н Янчев благодари на всички за отделеното време и с това приключи публичното обсъждане.

                                                                  Изготвил протокола: …………………………….

                                                                                                          /Аделина Юрукова/


В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

